Á síðustu árum er farið að nefna sum lyf lífsstílslyf . Skilgreining er nokkuð á reiki , en segja má að hér sé um að ræða lyf sem eiga að hafa áhrif á sjúkdóma eða sjúkdómseinkenni sem rekja má til rangra lifnaðarhátta . Síðan má eflaust lengi deila um hvort einstök lyf falli undir skilgreininguna . Það má færa rök fyrir því að lyf við offitu ( A 08 ) , blóðfitulækkandi lyf ( C10 ) , lyf við stinningarvanda ( G 04 BE ) og lyf við nikótínfíkn ( N07B A ) megi heimfæra undir þessa flokkun þó auðvitað finnist tilvik þar sem orsakir sjúkdóms eru aðrar en rangir lifnaðarhættir . Árið 1990 voru aðeins á skrá lyf gegn nikótínfíkn og blóðfitulækkandi lyf í ofangreindum flokkum og var salan þá tæplega 90 milljónir króna . Nú hafa bæst við lyf við stinningarvanda og offitu og eru nú samtals 19 lyf í þessum flokkum , þar af tvö til þrjú sem bæst hafa við á þessu ári . Á síðasta ári var heildarsalan samtals 1288 milljónir króna . Miðað við söluna í þessum lyfjaflokkum það sem af er árinu má reikna með að heildarkostnaður á þessu ári fari yfir 1400 milljónir króna . Almannatryggingar taka ekki þátt í kostnaði vegna stinningar - og nikótínlyfja en í hinum flokkunum var kostnaður trygginga um 500 milljónir króna á síðasta ári . Samkeppni lyfjaframleiðenda í lífstílslyfjum er greinilega hörð um þessar mundir . Á yfirstandandi ári hafa bæst við tvö ný lyf í flokki blóðfitulækkandi lyfja , rósúvastatín og ezetimib , og tvö ný stinningarlyf , tadalfíl og vardenafíl . Það má því búast við áframhaldandi vexti í lyfjanotkun til að vinna gegn slæmum afleiðingum af óheppilegum lifnaðarháttum okkar og lítil von til þess að breyting verði á nema eitthvað nýtt komi til . Það eru næg verkefni framundan fyrir nýstofnaða Lýðheilsustofnun og er henni óskað góðs gengis í starfi .